Milo ry fiets saam beste vriend | News24
Milo ry fiets saam beste vriend
Morné Botha (10) en sy 5-jarige Jack Russell, Milo, laat die koppe behoorlik draai. Die unieke onpaar is al deur baie motoriste en inwoners in Beefwoodsingel opgemerk. Foto: MONIQUE BASSON
KAALVOETKLONG en gevlekte vriend.
Dié unieke 'onpaar' van Jeffreysbaai ry elke dag saam fiets. Die seun trap en die hond leun op die stuurstang.
Morné Botha (10) en sy 5-jarige Jack Russell, Milo, het verlede jaar vir die eerste keer saam begin fietsry.
Morné, 'n leerder van die Laerskool Jeffreysbaai, het uit die bloute besluit om Milo saam op sy fiets-eskapades te neem - sedert- dien is hulle onafskeidbaar. Hy hoef skaars sy fiets op te tel, of Milo is al stertswaaiend by - hondgereed vir sy daaglikse plesierrit.
Volgens Morné het hy Milo op sy fiets getel en gekyk of hy sal stilsit. "Daar sit hy toe, terwyl ek ry, en kyk na die wêreld sonder om een keer af te val."
Milo anker hom op die blou fiets met sy agterpote op die skuins dwarsbalk en sy voorpote gemaklik oor die stuurstang - jy kan hom amper hoor lag van lekkerkry as die wind sy ore so laat wapper. Op en af . . . op en af in die straat. Ek is oortuig daarvan hy sit breëbek en glimlag.
Die fietspaar ry elke dag in die straat voor hul huis in Beefwoodsingel, Wavecrest.
Morné en Milo het al vele motoriste en inwoners se nek laat draai, maar die seun en sy vierpotige vriend is onbewus van die opskudding in die kleine wat hulle onder sommige inwoners veroorsaak. Solank hy net kaalvoet sy fiets se speke kan laat sing en sy beste vriend by hom het, is hy dolgelukkig.